《送陈待制自富沙移守京口》
宋代·曾丰

殿上旧开医国口，闽中新出活人手。
亘野桑麻水旱余，连村烟火兵戈后。
饥得以食寒得衣，召为之父杜为母。
公为民赋闵雨诗，民为公立遗爱碑。
古人祈天翦爪尔，今守祷佛燃臂谁。
充其不忍寝以大，德之难忘特其微。
东闽人怪去何遽，南徐人怪来何暮。
油然无心出岫云，去来迟速随所寓。
汉相无人不曰归，韦贤未老何时去。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。